La zornade si jere presentade la matine adore cul cîl plen di nûi e dopo ricreazion al scomenzâ un grant temporâl che si viodeve dal barcon i arbui pleâsi; tons e lamps un daûr chel altri che ancje la mestre e veve fermât di fevelâ. Passade la burascje si sintive in aule dome la premure di tornâ cjase .
Ogni dí Gjovanin al tornave di scuele corint, cu la cartele picjade su la schene, une maniere di sfogâsi dopo sedi stât sentât e atent a ce che la mestre e diseve. Si tignive sul ôr de strade e cu la ombrene sierade al pestave lis urtîs in ca e in la par vie ch’a lu vevin becât i zenoi la primevere passade. Ogni dí la mame lu spietave su la puarte di cjase e lui nol viodeve la ore di lassâsi strenzi e sintî il so profum – un profum ch’al reste par simpri, al diseve dopo vecjo. Dopo gustât, Gjovanin al veve un pâr di oris libaris e cui soi amîs a zuiavin sielzint ce che ur vignive sù in chel moment. Insomp dal ort, un grant arbul, plantât dal nono Tin cuant ch’al jere piçul, si slungjave in adalt e duçj i amîs a volevin provâ a lâ sù fin in cime par cjalâ lis cjasis e lis personis ch’a passavin dilunc la strade. Il nono Tin alore al cjoleve la scjale musse e un a la volte ju judave a cjapâsi tal prin ramaç, content come se al fos par se e confidant ch’a nol sucedi alc di penç. Tin al veve ancje fate une bancjute cu lis breis e pojade sot l’arbul, plui di dut pa la none, che i plaseve sentasi a lei I Miserabili il dopomisdì. Gjovanin lu veve disegnât ancje a scuele zontant la bancjute e la none, ancje se la bancjute la veve disegnade dome cun doi picoi par vie che chei altris doi a jerin daûr e no si viodevin, cussí al diseve.
Ancje tal ort di Gjovanin la burascje a veve fat malans e un fulmin, smicjât la ponte dal arbul plui grant, lu veve sbregât. A viodilu cussi distirât, a Gjovanin ai vigní di vaî. “Doman ti parti a cjoli un arbulut, lu plantín chi dongie, e tu vedarâs ch’al vignarà grant e biel come chel chi” al disê il nono par consolâlu. Par une setemane di file Tin e Gjovanin si cjatarin tal dopo di misdí par liberâ l’ort dal arbul; lu tajàrin a tocs par brusâ chest unviâr e sintìrin el profum dal len, la ruvidece de scusse sot lis mans, la tenerece da lis fueis sot i pîts. Si ricuardave, Tin, la zornade che so pari al veve puartât cjase l’arbul, vuluçâdis lis ladrîs tal sac dal forment e leât il tronc cul spali in rie dal cambron. Rivât, si jere fermât sot l’arie a poiâ la biciclete, al veve clamât Tin cu la scuse di judâlu a plantâ l’arbul e intant i veve insegnât a ricognossi un arbul de scusse e dal portament, cemût ch’al va plantât e a cjalâ la lune, i veve mostrât lis venis da lis fueis e l’odôr a stricjalis cu lis mans. Par sô cont, Tin al veve judât so pari a fa la buse e cu lis mans al veve zontât la tiare par paregjâ il parsore: “c’al vegni un biel lavôr, c’al pari bon” al diseve simpri so pari. E Tin alore, tignût a ment, al veve imparât l’ordin e il rispiet par dut ce che al pescjave e cussí, ogni volte che al veve l’occasion di stâ cul nevôt i pareve di insegnai dut ce ch’al veve imparât di biel.
Il gnûf arbulut i plasê subit a Gjovanin: “Chel arbul chi al è un rôl, cjale la forme des fueis devant e daûr, cjale la scusse” e Tin dopo pajât lu consegnà al piçul che lu tignive strent e dongje di se. “Viôt di no strissinâlu par tiare par no ruvinâ lis ladrîs… a van metudis sot tiare viartis e distiradis… a van bessolis viers il bas par sostignî il tronc, a san passâ jenfri i claps e ogni lidrisute a va a cirî la aghe… lis plantis a àn popolât la tiare prin dal omp… tal bosc ogni arbul al cognòs la bisugne di chel dongje, cence fevelâ…par un pocjs di zornadis bisugne bagnâlu ogni di, miôr a matine, al zontà il nono Tin.
Gjovanin al veve premure di rivâ e plantâ l’arbul e nol veve mût di comprendi dut ce che il nono al diseve, ma ancje a lui ai plaseve cjapâ in man la tiere e paregjâ, come c’ai veve insegnât el nono Tin: “c’al vegni un biel lavôr, c’al pari bon”. Ancje di grant, Gjovanin al veve cjapât a cûr la tiare e i nemâi, ai plaseve viodi il zardin in ordin e cuant ch’a si fermave a cjalâ il telegjornâl ai plaseve ancje cjareçâ il so gjat Barbarossa cun dut l’afiet che a ducju doi i pareve di vê bisugne.
Ormai il rôl al dominave il zardin, al veve une biele ponte drete, il tronc al mostrave almancul cuarante agns e ancje i zimui di Gjovanin, cressûts, a vevin imparât a la sù fin in cime, cence pericul.
Une sere di clâr di lune Gjovanin, dongje i setante, si fermà a cjalâ il zardin, alore sielzût l’arbul plui biel e cence disi nuje a nissun, al cjapâ la scjale musse e une volte rivât in ponte, cui ricuarts a montâ l’emozion, ai vignî di strenzi il tronc come strenzi un cristian.
“Dulâ eritu” disè la femine “ch’e tu âs i voi ros come se tu vessis vajùt?” – “…devi sedi stât il polvar” al rispuindê Gjovanin, cjâlantsi i pîts.
di Gaetan Cogoi
fur_Latn fur_Latn fur_Latn fur_Latn fur_Latn fur_Latn fur_Latn fur_Latn dyu_Latn